Lukáš Rosol

Lukáš Rosol (s. 24. heinäkuuta 1985 Brno) on tšekkiläinen tennispelaaja. Parhaimmillaan hän on ollut kaksinpelissä ATP-listan sijalla 26 syyskuussa 2014. Hän on voittanut urallaan yhden ATP-turnauksen kaksinpelissä ja yhden nelinpelissä. Hänen valmentajanaan toimii entinen tennispelaaja Ctislav Doseděl.

Grand Slam -turnauksissa Rosol on päässyt parhaimmillaan kolmannelle kierrokselle Ranskan avoimissa 2011, Wimbledonissa 2012 ja 2015 sekä Australian avoimissa 2016. Ranskan avoimissa 2011 hän pääsi karsintojen kautta mukaan turnauksen pääsarjaan, ja voitti pääsarjassa kaksi ensimmäistä kierrosta viidessä erässä, toisen niistä maailmanlistan sijalla kahdeksan ollutta Jürgen Melzeriä vastaan luvuin 6–7(4), 6–4, 4–6, 7–6(3), 6–4. Kolmannella kierroksella hän hävisi neljässä erässä Juan Ignacio Chelalle. Wimbledonissa 2012 hän teki jättiyllätyksen voitettuaan toisella kierroksella viisieräisessä ottelussa Rafael Nadalin.

Lähteet

Aiheesta muualla 
 Lukáš Rosol profiili ATP:n kotisivuilla

Tšekkiläiset tennispelaajat
Vuonna 1985 syntyneet
Elävät henkilöt